SL Uradni list Evropske unije L 92/3

UREDBA KOMISIJE (ES) št. 303/2008

z dne 2. aprila 2008

o določitvi minimalnih zahtev in pogojev za vzajemno priznavanje za izdajanje spričeval podjetjem in osebju glede nepremične opreme za hlajenje in klimatizacijo ter toplotnih črpalk, ki vsebujejo določene fluorirane toplogredne pline, v skladu z Uredbo (ES) št. 842/2006 Evropskega parlamenta in Sveta

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 842/2006 Evropskega Parlamenta in Sveta z dne 17. maja 2006 o določenih fluoriranih toplogrednih plinih (1) in zlasti člena 5(1) Uredbe,

ob upoštevanju naslednjega:

(1) Za potrebe zahtev Uredbe (ES) št. 842/2006 je treba določiti pravila o usposobljenosti osebja, ki na kraju delovanja opreme, ki vsebuje določene fluorirane toplogredne pline, izvaja dejavnosti, ki bi lahko vplivale na njihovo uhajanje.

(2) Opredeliti je treba različne kategorije osebja s spričevalom in tako zagotoviti, da je osebje usposobljeno za dejavnosti, ki jih opravlja, hkrati pa se izogniti nesorazmernim stroškom.

(3) Osebju, ki še nima spričevala, vendar je vpisano v program usposabljanja za pridobitev spričevala, je treba za omejen čas omogočiti opravljanje dejavnosti, za katere je izdaja takega spričevala potrebna, da si tako pridobi praktične veščine, potrebne za preizkus znanja, pod pogojem, da ga nadzira osebje s spričevalom.

(4) Osebju, usposobljenemu za opravljanje spajkanja, mehkega spajkanja ali varjenja, je treba omogočiti opravljanje teh strokovnih dejavnosti v okviru ene od dejavnosti, za katere je potrebno spričevalo, pod pogojem, da ga nadzira osebje s spričevalom.

(5) Direktiva 2002/96/ES Evropskega parlamenta in Sveta z dne 27. januarja 2003 o odpadni električni in elektronski opremi (OEEO) (2) določa tehnične zahteve za podjetja, ki obdelujejo in skladiščijo odpadne naprave v obratih za obdelavo odpadkov, med drugim vključno z opremo za hlajenje in klimatizacijo ter toplotnimi črpalkami. Zaradi vrste opreme za samodejno predelavo v obratih za obdelavo odpadkov, v katerih se razgrajujejo hladilniki, je raven usposobljenosti, potrebna za osebje, ki predeluje hladilno sredstvo v teh obratih, nižja od tiste, ki jo potrebuje osebje, ki izvaja predelavo na kraju samem.

(6) Številne države članice še nimajo vzpostavljenega sistema ugotavljanja usposobljenosti ali sistema izdajanja spričeval. Zato je treba osebju in podjetjem odobriti določeno časovno obdobje za pridobitev spričevala.

(7) Da bi se izognili nepotrebni upravni obremenitvi je treba omogočiti vzpostavitev sistema izdajanja spričeval na obstoječih kvalifikacijskih shemah, če so zajete spretnosti in znanja ter ustrezni sistem ugotavljanja usposobljenosti enakovredni minimalnim standardom, ki jih predvideva ta uredba.

(8) S preizkusom znanja je mogoče učinkovito preveriti usposobljenost kandidata za ustrezno izvajanje dejavnosti, ki lahko neposredno ali posredno povzročijo uhajanje.

(9) Da bi omogočili usposabljanje osebja in izdajanje spričeval osebju, ki je že dejavno na področjih, ki jih zajema ta uredba, in se hkrati izognili motenju opravljanja njihove poklicne dejavnosti, je potrebno zadostno prehodno obdobje, v katerem mora izdajanje spričeval temeljiti na obstoječih kvalifikacijskih shemah in poklicnih izkušnjah.

(10) Uradno imenovana ocenjevalna telesa in certifikacijski organi morajo zagotoviti skladnost z minimalnimi zahtevami iz te uredbe in s tem prispevati k učinkovitemu in smotrnemu vzajemnemu priznavanju spričeval v vsej Skupnosti.

(11) Vzajemno priznavanje se ne sme uporabljati za začasna spričevala, saj so zahteve za pridobitev teh spričeval lahko bistveno nižje, kot so obstoječe zahteve v nekaterih državah članicah.

(12) Podatke o sistemu izdajanja spričeval, v katerem se izdajajo spričevala na podlagi vzajemnega priznavanja, je treba sporočiti Komisiji v obliki, določeni z Uredbo Komisije (ES) št. 308/2008 z dne 2. aprila 2008 o določitvi oblike uradnega obvestila o programih držav članic za usposabljanje in izdajanje spričeval v skladu z Uredbo (ES) št. 842/2006 Evropskega parlamenta in Sveta (3). Podatke o sistemih začasnega izdajanja spričeval je treba sporočiti Komisiji.

(13) Ukrepi, predvideni v tej uredbi, so v skladu z mnenjem odbora, ustanovljenega s členom 18(1) Uredbe (ES) št. 2037/2000 Evropskega parlamenta in Sveta (4) –

SPREJELA NASLEDNJO UREDBO:

Člen 1

Vsebina

Ta uredba določa minimalne zahteve za izdajanje spričeval, navedene v členu 5(1) Uredbe (ES) št. 842/2006 v zvezi z nepremično opremo za hlajenje in klimatizacijo ter toplotnimi črpalkami, ki vsebujejo določene fluorirane toplogredne pline, pa tudi pogoje za vzajemno priznavanje spričeval, izdanih v skladu s temi zahtevami.

Člen 2

Področje uporabe

1. Ta uredba se uporablja za osebje, ki izvaja naslednje dejavnosti:

(a) preverjanje uhajanja pri napravah, ki vsebujejo 3 kg ali več fluoriranih toplogrednih plinov, in napravah, ki vsebujejo 6 kg ali več fluoriranih toplogrednih plinov, s hermetično zaprtim sistemom, ki so označene kot take;

(b) zajem;

(c) namestitev;

(d) vzdrževanje ali servisiranje.

2. Uporablja se tudi za podjetja, ki izvajajo naslednje dejavnosti:

(a) namestitev;

(b) vzdrževanje ali servisiranje.

3. Ta uredba se ne uporablja za kakršno koli proizvodno dejavnost in popravila, ki se izvajajo na proizvajalčevih lokacijah v zvezi z nepremično opremo za hlajenje in klimatizacijo ali toplotnimi črpalkami, ki vsebujejo fluorirane toplogredne pline.

Člen 3

Opredelitev pojmov

Za namene te uredbe se uporabljajo naslednje opredelitve:

1. „namestitev“ pomeni združitev dveh ali več delov opreme ali tokokrogov, ki vsebujejo ali naj bi vsebovali hladilno sredstvo s fluoriranimi toplogrednimi plini, z namenom sestave sistema na kraju, kjer se bo upravljal, vključno s postopkom, s katerim se spoji prevodnike hladilnega sredstva v sistemu in tako zaključi krogotok hladilnega sredstva, ne glede na potrebo po polnitvi sistema po montaži;

2. „vzdrževanje ali servisiranje“ pomeni vse dejavnosti, razen zajema in preverjanja uhajanja, kot sta opredeljena v členu 2(14) oziroma 3(2) Uredbe (ES) št. 842/2006, ki vključujejo vdor v krogotoke, ki vsebujejo ali naj bi vsebovali fluorirane toplogredne pline, zlasti oskrbo sistema s fluoriranimi toplogrednimi plini, odstranitev enega ali več delov tokokroga ali opreme, ponovno sestavo dveh ali več delov tokokroga ali opreme in popravilo uhajanj.

Člen 4

Pridobivanje spričeval za osebje

1. Osebje, ki izvaja dejavnosti iz člena 2(1), ima spričevalo iz člena 5 ali člena 6 za ustrezno kategorijo, kot so določene v odstavku 2 tega člena.

2. Spričevala, ki potrjujejo, da imetnik izpolnjuje zahteve za opravljanje ene ali več dejavnosti iz člena 2(1), se podelijo za naslednje kategorije osebja:

(a) imetniki spričeval kategorije I lahko izvajajo vse dejavnosti iz člena 2(1);

(b) imetniki spričeval kategorije II lahko izvajajo dejavnosti iz točke (a) člena 2(1), če to ne vključuje vdora v hladilni krogotok, ki vsebuje fluorirane toplogredne pline. Imetniki spričeval kategorije II lahko izvajajo dejavnosti v točkah (b), (c) in (d) člena 2(1) v zvezi z opremo za hlajenje in klimatizacijo ter toplotnimi črpalkami, ki vsebujejo manj kot 3 kg, ali, če gre za hermetično zaprte sisteme, ki so označeni kot taki, manj kot 6 kg fluoriranih toplogrednih plinov;

(c) imetniki spričeval kategorije III lahko izvajajo dejavnost iz točke (b) člena 2(1) v zvezi z opremo za hlajenje in klimatizacijo ter toplotnimi črpalkami, ki vsebujejo manj kot 3 kg, ali, če gre za hermetično zaprte sisteme, ki so označeni kot taki, manj kot 6 kg fluoriranih toplogrednih plinov;

(d) imetniki spričeval kategorije IV lahko izvajajo dejavnost iz točke (a) člena 2(1), če ta ne vključuje vdora v hladilni krogotok, ki vsebuje fluorirane toplogredne pline.

3. Odstavek 1 se ne uporablja:

(a) za obdobje največ 2 let za osebje, ki opravlja eno od dejavnosti iz člena 2(1) in je vpisano v program usposabljanja za pridobitev spričevala, ki pokriva ustrezno dejavnost, pod pogojem, da dejavnost izvaja pod nadzorom osebe s spričevalom, ki pokriva to dejavnost;

(b) za osebje, ki izvaja spajkanje, mehko spajkanje ali varjenje delov sistema ali dela opreme v okviru ene od dejavnosti iz člena 2(1) in ima kvalifikacijo, kot jo zahteva nacionalna zakonodaja, za opravljanje teh dejavnosti, pod pogojem, da ga nadzira oseba s spričevalom, ki pokriva ustrezno dejavnost;

(c) za osebje, ki opravlja zajem fluoriranih toplogrednih plinov iz opreme, zajete v Direktivi 2002/96/ES, z manj kot 3 kg polnila s fluoriranimi toplogrednimi plini, v prostorih, ki jih pokriva dovoljenje v skladu s členom 6(2) te direktive, pod pogojem, da je zaposleno v podjetju, ki ima to dovoljenje, in da je končal program usposabljanja glede minimalnih spretnosti in znanj, ki ustreza kategoriji III, kot je določeno v Prilogi k tej uredbi, kar potrjuje potrdilo o usposobljenosti, ki ga je izdal imetnik dovoljenja.

4. Države članice se lahko odločijo, da se odstavek 1 ne uporablja za obdobje, ki ne presega datuma, navedenega v členu 5(4) Uredbe (ES) št. 842/2006, za osebje, ki opravlja eno ali več dejavnosti iz člena 2(1) te uredbe pred datumom, navedenim v členu 5(2) Uredbe (ES) št. 842/2006.

Šteje se, da ima to osebje, za obdobje, navedeno v prvem pododstavku, spričevalo za te dejavnosti za potrebe zahtev Uredbe (ES) št. 842/2006.

Člen 5

Spričevala za osebje

1. Certifikacijski organ iz člena 10 izda spričevalo osebju, ki je opravilo teoretični in praktični preizkus znanja, ki ga je organiziralo ocenjevalno telo iz člena 11 in je zajemal minimalne spretnosti in znanja, določena v Prilogi za zadevno kategorijo.

2. Spričevalo vsebuje vsaj naslednje:

(a) ime certifikacijskega organa, ime in priimek imetnika, številko spričevala in morebitni datum poteka veljavnosti;

(b) kategorijo spričevala za osebje, kot so določene v členu 4(2), in z njo povezane dejavnosti, ki jih ima imetnik spričevala pravico opravljati;

(c) datum izdaje in podpis izdajatelja.

3. Kadar obstoječi sistem izdajanja spričeval na podlagi preizkusa znanja vključuje minimalne spretnosti in znanja, določene v Prilogi za konkretno kategorijo, in izpolnjuje zahteve iz členov 10 in 11, z njim povezano potrdilo pa ne vsebuje elementov iz odstavka 2 tega člena, lahko certifikacijski organ iz člena 10 imetniku te kvalifikacije izda spričevalo za ustrezno kategorijo brez ponovitve preizkusa znanja.

4. Kadar obstoječi sistem izdajanja spričeval na podlagi preizkusa znanja izpolnjuje zahteve iz členov 10 in 11 ter delno pokriva minimalne spretnosti in znanja konkretne kategorije, kot so določene v Prilogi, lahko certifikacijski organi izdajo spričevalo za ustrezno kategorijo pod pogojem, da kandidat opravi dodaten preizkus spretnosti in znanj, ki jih obstoječi sistem ocenjevalnega telesa iz člena 11 za izdajanje spričeval ne pokriva.

Člen 6

Začasna spričevala za osebje

1. Države članice lahko uporabljajo sistem začasnega izdajanja spričeval za osebje iz člena 2(1) v skladu z odstavkom 2 ali 3 oziroma z odstavkoma 2 in 3 tega člena.

Začasna spričevala iz odstavkov 2 in 3 prenehajo veljati najpozneje 4. julija 2011.

2. Šteje se, da so osebe, ki imajo potrdilo, izdano v skladu z obstoječimi kvalifikacijskimi shemami, za dejavnosti iz člena 2(1), imetniki začasnega spričevala.

Države članice opredelijo potrdila, ki lahko veljajo kot začasna spričevala za ustrezno kategorijo iz člena 4(2).

3. Osebju, ki je pred datumom iz člena 5(2) Uredbe (ES) št. 842/2006 pridobilo poklicne izkušnje v dejavnostih, ki ustrezajo kategorijam iz člena 4(2), izda organizacija, ki jo določi država članica, začasno spričevalo.

V začasnem spričevalu je navedena kategorija iz člena 4(2) in datum poteka veljavnosti.

Člen 7

Pridobivanje spričeval za podjetja

1. Podjetja iz člena 2(2) morajo imeti spričevalo iz člena 8 ali člena 9.

2. Države članice se lahko odločijo, da se odstavek 1 ne uporablja za obdobje, ki ne presega datuma, navedenega v členu 5(4) Uredbe (ES) št. 842/2006, za podjetja, vključena v eno ali več dejavnosti iz člena 2(2) te uredbe pred datumom, navedenim v členu 5(2) Uredbe (ES) št. 842/2006.

Člen 8

Spričevala za podjetja

1. Certifikacijski organ iz člena 10 izda spričevalo podjetju za eno ali več dejavnosti iz člena 2(2), če izpolnjuje naslednje zahteve:

(a) zaposlovanje osebja, ki mu je bilo izdano spričevalo v skladu s členom 5 za dejavnosti, ki zahtevajo izdajo spričevala, v zadostnem številu, da pokrije predvideni obseg dejavnosti;

(b) dokaz, da so osebju, ki opravlja dejavnosti, za katere je potrebna izdaja spričevala, na voljo potrebna orodja in postopki.

2. Spričevalo vsebuje vsaj naslednje:

(a) ime certifikacijskega organa, ime in priimek imetnika, številko spričevala in morebitni datum poteka veljavnosti;

(b) dejavnosti, ki jih ima imetnik spričevala pravico opravljati;

(c) datum izdaje in podpis izdajatelja.

Člen 9

Začasna spričevala za podjetja

1. Države članice lahko uporabljajo sistem začasnega izdajanja spričeval za podjetja iz člena 2(2) v skladu z odstavkom 2 ali 3 oziroma z odstavkoma 2 in 3 tega člena.

Začasna spričevala iz odstavkov 2 in 3 prenehajo veljati najpozneje 4. julija 2011.

2. Šteje se, da so podjetja, ki jim je bilo izdano spričevalo v skladu z obstoječimi sistemi izdajanja spričeval za dejavnosti iz člena 2(2), imetniki začasnega spričevala.

Države članice opredelijo potrdila, ki lahko veljajo kot začasna spričevala za dejavnosti iz člena 2(2), ki jih ima imetnik pravico izvajati.

3. Podjetjem, ki zaposlujejo osebje, ki ima spričevalo za dejavnosti, za katere je potrebna izdaja spričevala za namene člena 2(2), izda začasno spričevalo organizacija, ki jo določi država članica.

V začasnem spričevalu so navedene dejavnosti, ki jih ima imetnik pravico izvajati, in datum poteka veljavnosti.

Člen 10

Certifikacijski organ

1. Za izdajo spričeval osebju ali podjetjem, ki so vključena v eno ali več dejavnosti iz člena 2, je pristojen certifikacijski organ, ki ga v skladu z nacionalno zakonodajo ali predpisi imenuje pristojni organ države članice ali druga organizacija, ki je pristojna za to.

Certifikacijski organ je pri izvajanju svojih dejavnosti neodvisen in nepristranski.

2. Certifikacijski organ določi in uporablja postopke za izdajo, zadržanje in preklic spričeval.

3. Certifikacijski organ vodi evidence, ki omogočajo preverjanje statusa osebe ali podjetja s spričevalom. Evidence morajo izkazovati, da je bil postopek izdajanja spričeval uspešno izvršen. Evidence se vodijo najmanj 5 let.

Člen 11

Ocenjevalno telo

1. Ocenjevalno telo, ki ga imenuje pristojni organ države članice ali druge organizacije, ki imajo to pravico, organizira preizkuse znanja za osebje, navedeno v členu 2(1). Certifikacijski organ iz člena 10 je lahko prav tako primeren za ocenjevalno telo.

Ocenjevalno telo je pri izvajanju svojih dejavnosti neodvisno in nepristransko.

2. Preizkusi znanja so načrtovani in oblikovani tako, da zagotavljajo preizkus minimalnih spretnosti in znanj, določenih v Prilogi.

3. Ocenjevalno telo sprejeme postopke poročanja in vodi evidence ter tako omogoči dokumentiranje posameznih in skupnih rezultatov ocenjevanja.

4. Ocenjevalno telo zagotovi, da imajo izpraševalci, določeni za testiranje, potrebno znanje o ustreznih izpraševalnih metodah in dokumentih ter da so ustrezno usposobljeni na področju, s katerega bo preizkus znanja potekal. Poleg tega poskrbi, da so za praktične teste na voljo potrebna oprema, orodja in materiali.

Člen 12

Uradno obvestilo

1. Do 4. julija 2008 države članice uradno obvestijo Komisijo o svoji nameri, da uporabijo sistem začasnega izdajanja spričeval v skladu s členom 6 ali 9 ali z obema.

2. Države članice do 4. januarja 2009 po potrebi uradno obvestijo Komisijo o izbranih organizacijah, ki imajo pravico izdajati začasna spričevala, in o sprejetih nacionalnih predpisih, v skladu s katerimi se dokumenti, izdani po obstoječih sistemih izdajanja spričeval, štejejo kot začasna spričevala.

3. Do 4. januarja 2009 države članice uradno obvestijo Komisijo o imenih in kontaktnih podatkih certifikacijskih organov za osebje in podjetja, ki jih zajema člen 10, ter o naslovih spričeval za osebje, ki izpolnjuje zahteve iz člena 5, in podjetja, ki izpolnjujejo zahteve iz člena 8, in sicer z uporabo obrazca, določenega z Uredbo (ES) št. 308/2008.

4. Države članice dopolnijo uradno obvestilo, predloženo v skladu z odstavkom 3, z ustreznimi novimi informacijami in ga nemudoma pošljejo Komisiji.

Člen 13

Pogoji za vzajemno priznavanje

1. Vzajemno priznavanje spričeval, izdanih v drugih državah članicah, velja izključno za spričevala, izdana v skladu s členom 5 za osebje in členom 8 za podjetja.

2. Države članice lahko zahtevajo, da imetniki spričeval, izdanih v drugi državi članici, predložijo prevod spričevala v drugem uradnem jeziku Skupnosti.

Člen 14

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 2. aprila 2008 Za Komisijo Stavros DIMAS Član Komisije

(1) UL L 161, 14.6.2006, str. 1.

(2) UL L 37, 13.2.2003, str. 24. Direktiva, kot je bila spremenjena z Direktivo 2003/108/ES (UL L 345, 31.12.2003, str. 106).

(3) Glej stran 28 tega Uradnega lista.

(4) UL L 244, 29.9.2000, str. 1. Uredba, kot je bila nazadnje spremenjena z Odločbo Komisije 2007/540/ES (UL L 198, 31.7.2007, str. 35).